28.4.2023.
HR
Službeni list Europske unije
C 149/115 srijeda, 19. listopada 2022.
25. snažno potiče na to da u programima EU-a prednost dobiju projekti kojima se promiče i vrednuje stvaranje radnih mjesta sa zajamčenim pravima, na kojima su plaće i radni odnosi stabilni i regulirani;
26.
prihvaća stajalište Vijeća u pogledu podnaslova 2.a;
Podnaslov 2.b – Otpornost i vrijednosti
27. ponavlja da se, unatoč zahtjevima Parlamenta da se Instrument za oporavak stavi iznad gornjih granica, troškovi refinanciranja plaćaju iz podnaslova 2.b; konstatira da će, u kontekstu nepredviđene situacije na financijskom tržištu zbog agresivnog rata Rusije protiv Ukrajine, koji i dalje negativno utječe na gospodarstvo Unije te ga usmjerava na niži rast i veću inflaciju te rast kamatnih stopa, linija namijenjena za troškove financiranja EURI-ja vjerojatno biti u potpunosti potrebna i da bi potrebe mogle znatno premašiti predviđeni iznos; žali zbog činjenice da to de facto utječe na programe u okviru istog naslova jer se ograničava mogućnost Komisije da predloži navedena povećanja financijskog programiranja ondje gdje su potrebna; konstatira da se troškovi financiranja EURI-ja ne bi trebali preuzimati iz posebnih instrumenata namijenjenih za rješavanju nepredviđenih problema, kao što su posljedice rata u Ukrajini i energetska kriza;
28. stoga predlaže iznos od 200 milijuna EUR iznad razine iz nacrta proračuna za vodeći program Erasmus+, usmjeren na mobilnost u svrhu učenja u području obrazovanja i osposobljavanja, u skladu s potrebom koju je utvrdila Komisija za pružanje potpore ukrajinskim studentima i nastavnom osoblju, kao i svim studentima u cilju ublažavanja visoke inflacije; ističe da će ta odobrena sredstva pomoći i u izjednačavanju financijskog profila programa Erasmus+, koji je koncentriran na kraj razdoblja, čime će se osigurati dosljednije godišnje financiranje tog programa sa stabilnom potražnjom na godišnjoj razini; nadalje ističe da će veća sredstva doprinijeti tekućim naporima da se program učini zelenijim i uključivijim te da se omogući nastavak rada nakon Europske godine mladih 2022.; ističe najavu predsjednice von der Leyen u svojem govoru o stanju Unije da bi 2023.
trebala biti Europska godina vještina, za što bi bila potrebna potpora iz proračuna za 2023.;
29.
podsjeća na to da u okviru potprograma za sport Erasmus+ podupire neprofitna sportska događanja usmjerena na daljnji razvoj europske dimenzije sporta i promicanje pitanja važnih za sport na lokalnoj razini; ističe presudnu ulogu sporta u borbi protiv diskriminacije i promicanju socijalne uključenosti; stoga podupire potrebno i ciljano povećanje sredstava u iznosu od 10 milijuna EUR za liniju „sport” kako bi se omogućilo da se programom podrže specijalne olimpijske igre koje se održavaju u Berlinu 2023.;
30.
ističe da Europske snage solidarnosti (ESC) pomažu mladima da steknu praktično iskustvo u drugoj državi članici, čime se poboljšava njihova zapošljivost i izgledi u životu; nadalje naglašava da Europske snage solidarnosti financiraju dobrovoljni humanitarni rad koji se obavlja u okviru Tijela za humanitarnu pomoć, koje može pružiti značajnu humanitarnu pomoć izvan područja sukoba; stoga odlučuje povećati odobrena sredstva za Europske snage solidarnosti za osam milijuna EUR u odnosu na nacrt proračuna;
31. naglašava da pandemija bolesti COVID-19 još nije završena te ističe potrebu za održavanjem potpore zdravstvenim sustavima kako bi se preko programa „EU za zdravlje” povećala njihova otpornost i poboljšala pripravnost; nadalje ističe ključnu ulogu koju taj program ima u podupiranju plana za borbu protiv raka, farmaceutske strategije za Europu i novoosnovanog Tijela za pripravnost i odgovor na zdravstvene krize; stoga poništava nerazmjerno i neopravdano smanjenje koji je predložilo Vijeće i jača program za 25 milijuna EUR u odnosu na nacrt proračuna, među ostalim za potporu mjerama za postizanje univerzalnog zdravstvenog osiguranja u cijeloj Uniji, koje obuhvaćaju kvalitetan pristup uslugama u području spolnog i reproduktivnog zdravlja;
32.
ističe sve brojnije i ozbiljnije prirodne katastrofe u Europi, što je nedavno bilo vidljivo iz rekordnih šumskih požara tijekom ljeta 2022.; žali zbog toga što će se zbog klimatskih promjena takve ekstremne vremenske pojave koje često rezultiraju krizama intenzivirati te će ih biti mnogo više; stoga odlučuje, među ostalim i u skladu s obvezom koju je predsjednica Komisije preuzela u svojem govoru o stanju Unije 2022., ojačati Mehanizam Unije za civilnu zaštitu za 20 milijuna EUR kako bi se povećao kapacitet Unije za odgovor i bolje zaštitili njezini građani, uključujući kapacitete za mobilizaciju medicinskih jedinica u hitnim situacijama, te naglašava potrebu za ulaganjem u ublažavanje klimatskih promjena i prilagodbu tim promjenama u posebno osjetljivim regijama;